En Bandidos-rocker fik skærpet sin straf i Vestre Landsret for at have truet en betjent.

En 46-årig Bandidos-rocker fra Aalborg slipper ikke kun med en bøde for at have truet en politibetjent. Det afgjorde Vestre Landsret onsdag. Han skal i stedet 30 dage i fængsel. Rockeren truede betjenten 17. januar sidste år, da han tilfældigt mødte ham på en restaurant i Aalborg. Den 46-årige kunne genkende betjenten fra en ransagning hos rockerens kæreste. Og netop betjentens behandling af rockerens kæreste fik rockeren til at true betjenten og sige " begynd at gå til kampsport, så jeg kan banke dig". Det skriver NORDJYSKE. Byretten havde idømt rockeren seks dagbøder a 500 kroner, men den dom valgte Landsretten at skærpe. - Det er en juridisk vurdering, om der er tale om en trussel. Betjenten kan jo selv vælge, om han vil gå til kampsport - og hvis han gør det, så er det jo ikke nødvendigvis ulovligt at slås, siger forsvarsadvokat Michael Juul Eriksen til NORDJYSKE. Rockeren anker dommen til Højesteret.